### Latvijas republikas EKONOMIKAS MINISTRIJAS

### TAUTSAIMNIECĪBAS PADOME

Brīvības IELĀ 55, RĪGĀ, LV-1519, TĀLRUNIS (+371) 67013195

Sēdes protokols Nr.1

Rīgā 2017.gada 22.februārī

**Sēdi vada -** Tautsaimniecības padomes priekšsēdētājs G.Strautmanis.

**Ar balsstiesībām piedalās** - Tautsaimniecības padomes locekļi: A.Ašeradens, A.Ozols, J.Naglis, H.Danusēvičs, N.Bergs, J.Rozenblats, V.Rantiņš, S.Liepiņa, J.Gulbis, U.Biķis, J.Endziņš, S.Bāliņu pārstāv A.Melnūdris, A.Jaunsleini pārstāv A.Feldmane.

# **Pieaicinātās personas:**

|  |  |
| --- | --- |
| Ārvalstu investoru padomes Latvijā pārstāve | M.Jaksona |
| Tautsaimniecības padomes Enerģētikas komitejas vadītāja vietnieks | A.Treiguts |
| Lauksaimnieku organizāciju sadarbības padomes pārstāve | G.Jakobsone |
| Latvijas Zinātņu akadēmijas pārstāvis | M.Greitāns |
| Latvijas Darba devēju konfederācijas pārstāve | I.Olafsone |
| Latvijas Tirdzniecības un rūpniecības kameras pārstāve | E.Rītiņa |
| Latvijas Tirdzniecības un rūpniecības kameras pārstāve | I.Peipiņa |
| Latvijas Universitātes pārstāvis | J.Ikstens |
| Ekonomikas ministrijas valsts sekretārs | J.Stinka |
| Ekonomikas ministrijas padomniece | A.Baltbārde |
| Ekonomikas ministrijas padomnieks | K.Bērziņš |
| Ekonomikas ministrijas Sabiedrisko attiecību nodaļas vadītāja | E.Urpena |
| Ekonomikas ministrijas Uzņēmējdarbības konkurētspējas departamenta direktors | K.Soms |
| Ekonomikas ministrijas Uzņēmējdarbības konkurētspējas departamenta pārstāve | I.Baltābola |
| Ekonomikas ministrijas Uzņēmējdarbības konkurētspējas departamenta pārstāvis | M.Jurušs |
| Ekonomikas ministrijas Tautsaimniecības struktūrpolitikas departamenta pārstāvis | O.Barānovs |

# **Protokolē** -

# Tautsaimniecības padomes sekretariātsD.Freimane

# Sēdi sāk plkst. 09:00.

**Darba kārtība:**

1. Tautsaimniecības padomes (turpmāk tekstā – TSP)2016.gada 7.decembra sēdes protokola Nr.6 apstiprināšana.
2. TSP sēžu laika grafiks; TSP darba prioritātes 2017.gadam.
3. Latvijas Tirdzniecības un rūpniecības kameras (turpmāk tekstā – LTRK) un Latvijas Darba devēju konfederācijas (turpmāk tekstā – LDDK) piedāvājums iekļaušanai nodokļu politikas stratēģijā nākamajiem trīs gadiem.
4. Aktuālais statuss un informācija par Latvijas produktivitātes un konkurētspējas padomes izveidi.

**1.§**

**Tautsaimniecības padomes 2016.gada 7.decembra sēdes protokola Nr.6 apstiprināšana**

--------------------------------------------------------------------------------------------------

(G.Strautmanis)

**Ziņo:** Tautsaimniecības padomes priekšsēdētājs G.Strautmanis.

**Nolemj:** Apstiprināt Tautsaimniecības padomes 2016.gada 7.decembra sēdes protokolu Nr.6.

**2.§**

**Tautsaimniecības padomes sēžu laika grafiks;**

**Tautsaimniecības padomes darba prioritātes 2017.gadam**

--------------------------------------------------------------------------------------------------

(G.Strautmanis, S.Liepiņa, A.Melnūdris, E.Rītiņa)

**Ziņo:** Tautsaimniecības padomes priekšsēdētājs G.Strautmanis.

**Nolemj:**

1. Pieņemt zināšanai Tautsaimniecības padomes priekšsēdētāja sniegto informāciju par TSP sēžu laika grafiku un darba prioritātēm 2017.gadam.
2. Atbalstīt G.Strautmaņa sniegto informāciju par TSP darba plānā iekļauto jautājumu izskatīšanas secību un ņemt vērā, ka dienas kārtības jautājumi pirms katras TSP sēdes tiek skatīti TSP Vadības komitejas sēdē, kur tiek pieņemts lēmums par katra jautājuma aktualitāti uz esošo brīdi.

S.Liepiņa aicina TSP jūnija darba kārtības jautājumus “Īres tiesiskā regulējuma pilnveide” un “Uzņēmējdarbības vides digitalizācija” skatīt TSP Vadības komitejas aprīļa vai maija sēdē.

**3.§**

**Latvijas Tirdzniecības un rūpniecības kameras un Latvijas Darba devēju konfederācijas piedāvājums iekļaušanai nodokļu politikas stratēģijā nākamajiem trīs gadiem**

--------------------------------------------------------------------------------------------------

(E.Rītiņa, G.Strautmanis, N.Bergs, A.Ašeradens, J.Stinka, H.Danusēvičs, V.Rantiņš, A.Feldmane, J.Naglis, S.Liepiņa, J.Gulbis, A.Ozols, J.Ikstens, U.Biķis)

**Ziņo:** Latvijas Tirdzniecības un rūpniecības kameras pārstāve E.Rītiņa.

**Sēdes laikā izteiktie priekšlikumi:**

Pieņemt zināšanai E.Rītiņas sniegto informāciju par LTRK un LDDK piedāvājumu iekļaušanai nodokļu politikas stratēģijā 2018. - 2021. gadam un vērst uzmanību, ka šis piedāvājums ir definēts kā kopīgs, vienots risinājums un realizējams, neizdalot kāda atsevišķa nodokļa likmes pārskatīšanu.

E.Rītiņa uzsver, ka šī Latvijas vidējā termiņa nodokļa politikas stratēģijas četri galvenie noteiktie mērķi ir:

1. Vienota likme visiem ienākumu veidiem;

2. Veicinātas investīcijas;

3. Vienkārša un saprotama nodokļu sistēma;

4. Tuvoties mērķim – 1/3 no IKP.

E.Rītiņa norāda, ka šīs piedāvātais projekts ir pirmais solis jeb pamatrāmis vidēja termiņa nodokļu stratēģijai ar definētu mērķi un pamatprincipiem, nākošais solis ir šī piedāvājuma detaļu piemērošana, uzsākot diskusijas ar iesaistītajām pusēm.

A.Ašeradens norāda, ka šis izstrādātais nodokļu politikas stratēģijas projekts nākamajiem trīs gadiem ir konceptuāli atbalstāms, jo izriet arī no Ekonomikas ministrijas puses izvirzītajām, četrām svarīgākajām prioritātēm, kas balstītas uz produktivitātes, eksporta, investīciju pieaugumu un cilvēkkapitāla attīstību.

Papildus ministrs uzsver, ka diskusijās par sociālajām iemaksām un to sasaisti ar nodokļu nomaksu ar pakalpojumiem ir jāpieaicina Labklājības ministrija, par piemēru minot Igaunijas un Lietuvas pieredzi kā minimālās sociālās iemaksas novirzīšanas procesu veselības apdrošināšanā.

J.Stinka norāda, ka Ekonomikas ministrija konceptuāli atbalsta prezentētās nodokļu politikas stratēģijas mērķus un rīcības virzienus. Ekonomikas ministrija par prioritāriem pasākumiem uzskata mazo uzņēmumu nodokļu režīma reformu un uzņēmumu ienākuma nodokļa (turpmāk tekstā – UIN) atlikšanu reinvestētai peļņai, papildus uzsverot, ka ir nepieciešams iepazīties ar Finanšu ministrijas nodokļu politikas pamatnostādņu projektu, lai paustu viedokli par konkrētām izmaiņām katrā no nodokļu veidiem.

H. Danusēvičs norāda, ka piedāvātajā nodokļu politikas stratēģijas dokumentā no 1 - 3. punktam Latvijas Tirgotāju asociācija (turpmāk tekstā – LTA) pauž atbalstu, bet 4.punkts nav atbalstāms, jo nav konkrēti pateikts galvenais rīcības virziens par taisnīgu nodokļu sistēmu un negodīgas konkurences izskaušanu.

Papildus H. Danusēvičs pauž viedokli, ka projektā ir minēts noteikts atbalsts mazajiem uzņēmējiem, bet prioritāras ir lielo nodokļu maksātāju intereses un tiem paredzēts valsts atbalsts. LTA aicina pirms lēmuma pieņemšanas saskaņot šo dokumentu ar nozaru asociācijām, lai tās sniegtu viedokli.

S.Liepiņa vērš uzmanību, ka, ja Ekonomikas ministrija pašreiz pauž atbalstu tikai priekšlikumam par UIN % reinvestēto peļņu kā vienu atsevišķu priekšlikumu, pastāv iespēja, ka no nozarēm pozitīvu atbalstu būs grūti saņemt, jo šis priekšlikums jāvirza kā kopējs piedāvājums, savādāk nozares to saskatīs kā Latvijas konkurētspējas apdraudējumu, tādēļ aicinājums pārrunāt šo jautājumu ar ekonomikas ministru.

**Nolemj:** TSP locekļi norāda, ka Latvijas vidējā termiņa nodokļa politikas stratēģijas projekts 2018. -2021. gadam konceptuāli ir atbalstāms priekšlikums, bet ir svarīgi izvērtēt dokumenta katrā punktā minētās detaļas, par kurām ir jāturpina diskutēt ar iesaistītajam pusēm, pretī liekot aprēķinus, lai Latvijas pozīcija nodokļu sistēmā pret citām valstīm nekļūtu nekonkurētspējīga.

**4.§**

**Aktuālais statuss un informācija par Latvijas produktivitātes un konkurētspējas padomes izveidi**

--------------------------------------------------------------------------------------------------

(G.Strautmanis, O.Barānovs, V.Rantiņš, H.Danusēvičs, A.Ozols, J.Ikstens, N.Bergs, J.Stinka, U.Biķis, M.Greitāns, S.Liepiņa, K.Bērziņš)

**Ziņo:** Ekonomikas ministrijas Tautsaimniecības struktūrpolitikas departamenta pārstāvis O.Barānovs.

**Sēdes laikā izteiktie priekšlikumi:**

S.Liepiņa aicina Ekonomikas ministriju izvērtēt padomes dibinātāju pusē iesaistīt arī Latvijas Bankas pārstāvi.

TSP locekļi kopumā norāda, ka šāda veida intuīcijai būtu jāizvērtē pētāmo projektu ietekmes analīze, sniedzot Ministru kabinetam faktos bāzētu informāciju un ieteikumus, t.sk. nepieciešamības gadījumā pēc operatīva pieprasījuma.

**Nolemj:** Pieņemt zināšanai Tautsaimniecības struktūrpolitikas departamenta pārstāvja prezentēto informāciju par Latvijas produktivitātes un konkurētspējas padomes izveidi un ņemt vērā sēdes laikā izteiktos priekšlikumus turpmākam izstrādes procesam un atbalstīt šī jautājuma tālāko darbu pie koncepcijas projekta sagatavošanas.

Sēdi slēdz plkst. 10:50.

Sēdes vadītājs G.Strautmanis

Sēdes protokolētāja D.Freimane